Allen den, die disen brief an sehent ✳ oder hoͤrent lesen, ✳ nu oder hie nach, ✳ kùnde ich, ✳ Wernher Truchsetz, ✳ schultheiz ze Brugge, ✳ daz
fùr mich kam, ✳ do och in gerichte saz ✳ ze Brugg in der ✳ stat, ✳ an der hocherbornē, minˀ gnedigen hˀren stat ✳ von Oͤsterrich,
Adelheit von Luvar, Othen Buͤsingers elichù wirtinn, ✳ ze eim teil ✳ und Margretha ✳ und ✳ Anna ✳ von Luvar, der vorgenan̄t
Adelheid Buͤsingˀin swesteren, ✳ mit Ruͦdolf Meiger von Siggingen, ✳ der inen da vor gerichte rechter urteilde ze
vogte gegeben wart. und vˀjahen ✳ die vorgen̄̄ Adelheit ✳ mit Othen Buͤsingˀ, ir elichem manne, ✳ und die vorgenan̄ten
Margaretha und Anna, ir swestˀn, mit Ruͦdolf Meigˀ von Siggingen, ir wissenthaftem vogte, ✳ daz si einhelklich ✳ aller ir
stoͤzzen und misshellunge, ✳ so si mit einandnˀ hatten von des vares wegen und nùtzen ze Froͤdenoͧwe ✳ und von der vierzig
mark silbers wegen, ✳ die dem vorgenan̄ Othen Buͤsingˀ gelobt wurden zuͦ der egenan̄ Adelheidn, siner wirtinnē, ✳ ze estùr,
die selbn̄ vierzig mark, er oͤch uf dem egenan̄̄ vare habn̄ solte, ✳ also das er zehen pfunt ✳ pfennīg jaͤrlichs da ✳ von niesze solte ✳ unz daz ime die vorgen̄̄ vierzig mark ✳ usgerichtet wurden. und von des erbteilz wegen, ✳ so her Ruͦdolf, selig,
von Luvar, ir bruͦder, ✳ der capplan waz ✳ uff der bùrge ze Lentzbgˀ, ✳ gelazen hat, ✳ komen wˀen uff Nyclausen von Holdnˀ,
burger ze Aroͧw, der oͧch vor gericht dar umb ussprach, ✳ also daz der vorgen̄̄ Othe ✳ Buͤsingˀ ✳ und Adelheit, sin wirtinn, einen
drittheil haben soͤllen ✳ an dem vare und an dien nùtzen ze Fruͤdenoͧwe fùr die vierzig mark silbers, die im gelobt wurden ze
der egen̄ Adelheidn̄, sinˀ wirtinnē, ze estùre, ✳ und die vorgenanden Margretha ✳ und Anna, ir swestˀn, haben soͤllen zwen teil
an dem vare und an den nùtzen ✳ ze Fruͤdnoͧwe. ✳ also wˀe daz, ✳ das ir keines von sinem teile gan wolte mit vˀkoͧffenne, ✳ daz
sol in dem ✳ andnˀ des ersten veil bieten ✳ und ist, daz sis koͧffen wellen, ✳ so sol sis inen ze koͧffenne gebn̄ ✳ und eines pfunt
pfennīg naher denne jeman andnˀ. ✳ ist aber, daz sis nùt koͧffen wellend, ✳ wem es denne sin teil ze koͤffenn git, ✳ das sol der
andnˀ guͦtˀ wille sin. ✳ er sprach och umb den erbteil der vorgen̄̄ hˀr Ruͦdolfs, selgen, von Luvar, ir bruͦdˀs, ✳ also dz man den selbn̄
erbteil teillen solte in drye teile ✳ und wenn man es geteilde, ✳ so solte ir jeclichs einenen teil nemen. ✳ und des zuͦ einem offenn
urkùnde so han ich, der vorgen̄̄ Wˀnher Truchsetz, ✳ schultheizz ze Brugg, min ingesigel ✳ offenlich gehenkz an disen brief von
dez gerichtes wegen, ✳ won es oͧch alles vor mir in gericht beschehen ist, ✳ ze Brugg in der statt. ✳ ich, der vorgen̄̄ Nyclaus von Holdern̄,
vergich oͧch aller der dingen, ✳ so da vor von mir geschribn̄ stand, ✳ und har umb zuͦ einem mˀen urkùnde ✳ so han ich oͧch min
eigen insigel gehenket an disen brief. ich, der vorgen̄̄ Othe Buͤsingˀ, vˀgich mit Adelheiden, minˀ elichen wirtinn, einˀ warheit
aller der dingen, ✳ so da vor von uns geschribn̄ stand, ✳ und loben si staͤt ze habenne und ze volfuͤrende bi guten tˀwen, ✳ und
des zuͦ einˀ waren sicherheit, ✳ so han ich min eigen ingesigel gehenket an disen brief fùr ùns ✳ und ùnsˀ erben. ✳ aber ich,
der vorgen̄̄ Ruͦdolf Meiger von Siggingen, ✳ vˀgich mit dien vorgenanten Margarethen und Annen von Luvar, geswestˀn,
einˀ warheit aller der dingen, ✳ so da vor geschribn̄ stand, ✳ und loben, si staͤt ze habenne und ze volfuͤrende bi guͦten
trùwen, und har umb zuͦ einem staͤten urkùnde ✳ so han ich min eigen ingesigel in vogtes wise gehenket an disē
brief, der geben wart ze Brugg, ✳ an der nechsten mitwuchen vor sant Urbans tag, ✳ do man zalt von Christes gebùrt
drùzehen hunder jar und dar nach in dem drù und fùnfzogesten jare. ✳